钦定古今图书集成/明伦汇编/氏族典/第377卷 > 《凌迪知万姓统谱》 > 孔觊
## 钦定古今图书集成/明伦汇编/氏族典/第377卷 > 《凌迪知万姓统谱》 > 孔觊

按《宋书孔觊传》，“觊字思远，会稽山阴人，太常琳之孙
也。父邈，扬州治中。觊少骨鲠，有风力，以是非为己任，
口吃，好读书，早知名。初举扬州秀才，补主簿，领南义
阳太守，召为通直郎，太子中舍人，建平王友。孝建三
年，为散骑常侍，领本州大中正。大明元年，改太子中
庶子，领翊军校尉，转秘书监，迁廷尉卿。六年，为寻阳”
王子房冠军长史，加宁朔将军，行淮南、宣城二郡事。
为人使酒仗气，每醉辄弥日不醒。虽醉日居多，而明
晓政事，醒时判决，未尝有壅。众咸云“孔公一月二十
九日醉，胜他人二十九日醒也。”世祖每欲引见，先遣
人觇其醉醒。八年，征为右卫将军，徙司徒左长史。永
光元年，迁侍中，复出为寻阳王子房右军长史，加辅
国将军，行会稽郡事。太宗即位，召为太子詹事，遣庾
业代觊行会稽郡事。时上流反叛，上遣孔璪入东慰
劳。璪说觊“拥五郡之锐，招动三吴，事无不克。”觊然其
言，遂发兵反。太宗遣将东讨，上虞令王晏起兵攻郡，
觊东西交迫，忧遽不知所为，载小船窜于《山村》。
山民缚觊送晏，斩之。临死求酒曰：“此是平生所好。”